ബി.ഇ.എം. ഗേൾസ് ഹയർ സെക്കന്ററി സ്കൂൾ, കോഴിക്കോട്

കേരളത്തിലെ കോഴിക്കോട് ജില്ലയിൽ കോഴിക്കോട് നഗരത്തിൽ സ്ഥിതിചെയ്യുന്ന ഒരു എയ്ഡഡ് വിദ്യാലയമാണ് ബാസൽ ഇവാഞ്ചലിക്കൽ മിഷൻ ഗേൾസ് ഹയർ സെക്കണ്ടറി സ്കൂൾ അഥവാ ബി.ഇ.എം. ഗേൾസ് ഹയർ സെക്കന്ററി സ്കൂൾ. ബി.ഇ.എം. സ്കൂൾ എന്ന പേരിലാണ് ഈ വിദ്യാലയം അറിയപ്പെടുന്നത്. ബാസൽ ജർമ്മൻ മിഷൻ എന്ന മിഷനറി സംഘം 1848-ലാണ് ഈ വിദ്യാലയം സ്ഥാപിച്ചത്. കോഴിക്കോട് ജില്ലയിലെ ഏറ്റവും പഴക്കമേറിയ വിദ്യാലയങ്ങളിലൊന്നാണിത്. 

 ചരിത്രം 
കേരളത്തിലേക്ക് വന്ന ജെ എം ഫ്രിറ്റ്സ് എന്ന ജർമൻ മിഷനറി 1848ൽ ബി ഇ എം ആംഗ്ലോ വെർണ്ണാകുലർ സ്ക്കൂൾ എന്ന പേരിൽ കല്ലായിലാണ് ഈ വിദ്യാലയം സ്ഥാപിച്ചത്. അന്നത്തെ മലബാർ ഭരണാധികാരിയായ സാമൂതിരിയുടെ സഹായത്തോടെ 1872ൽ കോഴിക്കോടിന്റെ ഹൃദയഭാഗത്ത് മാനാഞ്ചിറയ്ക്ക് സമീപത്തേക്ക് വിദ്യാലയത്തെ മാറ്റി സ്ഥാപിച്ചു. തുടക്കത്തിൽ 5-ാം ക്സാസ് വരെയായിരുന്നു ഇവിടെ പഠിപ്പിച്ചിരുന്നത്. അന്ന് ആൺകുട്ടികളും പെൺകുട്ടികളുംഇവിടെ പഠിച്ചിരുന്നു. അയിത്താചാരങ്ങളെയും ജാതിമതഭേദങ്ങളും നിലനിന്നിരുന്ന കാലത്ത് സമൂഹത്തിലെ എല്ലാ വിഭാഗങ്ങളിലെ കുട്ടികൾക്കും ഇവിടെ വിദ്യാഭ്യാസം നൽകുകയുണ്ടായി. 1879ൽ ഈ സ്കൂൾ ഹൈസ്ക്കൂളായി ഉയർത്തപെട്ടു. പിന്നീട് ആൺകുട്ടികൾക്ക് മറ്റൊരു വിദ്യാലയം സ്ഥാപിക്കുകയും ആൺകുട്ടികളുടെ പഠനം അവിടേക്ക് മാറ്റിസ്ഥാപിക്കുകയും ചെയ്തു. ആ സ്കൂളാണ് ഇന്നത്തെ മലബാർ ക്രിസ്ത്യൻ കോളേജ് സ്കൂൾ. മലബാറിലെ ആദ്യത്തെ പെൺകുട്ടികളുടെ സ്കൂൾ എന്ന ബഹുമതിയും ബി ഇ എം സ്ക്കൂളിന് ലഭിച്ചു. തിരുകൊച്ചി മുതൽ കാസർഗോടുവരെയുള്ള കുട്ടികൾ ഈ സ്കൂളിൽ താമസിച്ചു പഠിച്ചിരുന്നു. 

കേരളത്തിലെ ആദ്യത്തെ ബോർഡിങ് ഹോം ഈ സ്കൂളിനോടനുബന്ധിച്ച് സ്ഥാപിതമായി. വിദേശ മിഷനറിമാരുടെ ഒരു കൂട്ടം തന്നെ സ്കൂളിന്റെ പ്രവർത്തനങ്ങൾക്ക് ചുക്കാൻ പിടിച്ചിരുന്നു. ഈ ജർമൻ മിഷനറിമാരിൽ പ്രമുഖനായിരുന്നു മലയാളഭാഷയ്ക്ക് നിഘണ്ടു സമ്മാനിച്ച ഹെർമൻ ഗുണ്ടർട്ട്.

 സൗകര്യങ്ങൾ 
മൂന്ന് ഏക്കർ ഭൂമിയിലാണ് വിദ്യാലയം സ്ഥിതി ചെയ്യുന്നത്. ഹൈസ്കൂളിന് 5 കെട്ടിടങ്ങളിലായി 41 ക്ലാസ് മുറികളും ഹയർ സെക്കണ്ടറിക്ക് ഒരു കെട്ടിടത്തിലായി 6 ക്ലാസ് മുറികളുമുണ്ട്. ഹൈസ്കൂളിനും ഹയർസെക്കണ്ടറിക്കും വെവ്വേറെ കമ്പ്യൂട്ടർ ലാബുകളുണ്ട്.

 പാഠ്യപദ്ധതി 
ഒന്ന് മുതൽ 12 വരെ ക്ലാസുകളിൽ ഈ വിദ്യാലയം കേരളവിദ്യാഭ്യാസവകുപ്പിന്റെ പാഠ്യപദ്ധതിയാണ് പിൻതുടരുന്നത്.

 മാനേജ്മെന്റ് 
ചർച്ച് ഓഫ് സൗത്ത് ഇന്ത്യയുടെ മലബാർ അതിരൂപതയാണ് വിദ്യാലയത്തിന്റെ ഭരണം നടത്തുന്നത്. നിലവിൽ 46 വിദ്യാലയങ്ങൾ ഈ മാനേജ്മെന്റിന്റെ കീഴിൽ പ്രവർത്തിക്കുന്നുണ്ട്.

 ശ്രദ്ധേയരായ പൂർവ്വ വിദ്യാർത്ഥികൾ 

 ജോൺ മത്തായി - മുൻ കേന്ദ്ര ധനമന്ത്രി
 മേരി കല്ലാട് - ക്വിറ്റിന്ത്യാകാലത്തെ മുൻസിപ്പൽ വൈസ്ചെയർപേഴ്സൺ
 നാരായണികുട്ടിയമ്മ - സ്വാതന്ത്ര്യസമരസേനാനി
 ശാരദ ടീച്ചർ - സാമൂഹ്യപ്രവർത്തക
 സ്വർണ്ണകുമാരി - മുൻകമ്മീഷണർ
 എം രാധിക - സാഹിത്യകാരി
 പാറുകുട്ടിയമ്മ - ജവഹർലാൽ നെഹറുവിന്റെ മലബാറിലെ പ്രസംഗങ്ങൾക്ക് തർജ്ജമകയായി പ്രവർത്തിച്ചു
 എ. സുജനപാൽ - മുൻ കേരള വനം-പരിസ്ഥിതി മന്ത്രി
 ആര്യ ഗോപി - സാഹിത്യകാരി
 കെ പി സുധീര - സാഹിത്യകാരി

 അവലംബങ്ങൾ 

വർഗ്ഗം:കോഴിക്കോട് ജില്ലയിലെ വിദ്യാലയങ്ങൾ

 പുറത്തേക്കുള്ള കണ്ണികൾ 

 സ്കൂൾ വിക്കി
 സമേതം